In Dei nomine. Nos venditores, Constantius, Dodo, Arembertus, Adalaldus, vendimus monachis Cluniensibus, ad locum Bellomo[n]tensem, in honore beatæ Mariæ dicatum, vineam unam ad Vetus Molinum vocatur, in fine Rofiacense: et habet in longitudinem perticas VII et dimidiam, in frontibus utrisque unam et dimidiam, et terminatur ex omnibus partibus terra Sanctæ Mariæ; et faciant ab hac die quicquid placuerit eis, nullo homine contradicente. Fuit autem hujus venditionis precium solidi duo et dimidius. Qui autem contradicere voluerit, non evindicet, sed auri uncias III componat; et venditio inconvulsa permaneat, cum stipulatione subnixa. S. Constantii, et Dodonis, Aremberti, Adalaldi, qui fieri et firmare rogaverunt. S. uxoris ejusdem Costantii Adaluldis, et filii eorum Duranni, qui laudaverunt et ipsi firmaverunt. S. Constantini. S. Constantii. S. Bovonis. S. Leotardi. S. Basini. S. Petroni. S. Arberti. Data per manus Sigbaldi levite, regnante Rotberto rege, anno X ejus imperii.